google/wiki40b huggingface dataset:
Peter Banks

Flash og solo - tiden etter Yes

Banks forlot Yes i april 1970, og startet i 1971 bandet Flash med tidligere kollega Tony Kaye på keyboard. Albumet Flash ble godt mottatt, og i 1973 kom to nye album kalt In the Can og Out of Our Hands. 
Senere i 1973 oppløste han Flash og spilte inn sitt første solo-album Two Sides of Peter Banks med gjestemusikere som Jan Akkerman fra Focus, Phil Collins og Steve Hackett fra Genesis, John Wetton fra King Crimson, samt Ray Bennett og Mike Hough fra Flash.
Sommeren 1973 spilte Peter Banks i et jazz-rock-prosjekt som het Zox & the Radar Boys, der medlemmene var Phil Collins (trommer), Mike Piggott (fiolin), Ronnie Caryl (gitar) og John Howitt (bass).
I 1974 forsøkte han å starte opp en ny utgave av Flash, da han møtte sangerinnen Sydney Foxx, som han forelsket seg i og senere giftet seg med. Sammen med Foxx og andre musikere startet han bandet Empire, som spilte inn tre album i tiden mellom 1974 og 1980. Albumene ble ikke utgitt før på midten av 1990-tallet. Banks og Foxx hadde dessuten rukket å skille seg i mellomtiden.

Solo og prosjekter

Etter en periode med diverse prosjekter, ga han i 1993 ut et solo-album, Instinct, som inneholdt instrumental-låter med Peter Banks på alle instrumentene. Han fikk med seg en keyboardist på sitt neste solo-album, Self Contained, i 1995. 
I 1997 overvåket han miksingen av gamle live-opptak med Yes, utgitt samme år som Something's Coming i Europa, og med navnet Beyond and Before i USA. Dette var opptak fra konserter gitt i BBC-programmer, av den originale besetningen av Yes.
En «ny» plate med Flash ble gitt ut i 1998 kalt Psychosync, et konsertopptak fra 1973. I 1999 kom et nytt solo-album, Reduction, og samle-albumet Can I Play You Something ble utgitt året etter.  I 2004 var han med på gjenforeningen av The Syn, men sluttet etter kort tid for å starte bandet Harmony In Diversity, et band han forlot i 2006. Han takket også nei til et forslag om en gjenforening av bandet Flash. Banks planla også et prosjekt sammen med keyboardisten Gonzalo Carrera.
Banks døde i sitt eget hjem den 7. mars 2013 som følge av en hjertefeil.
Fylkesvei 7764

Beskrivelse

Veien begynner ved rundkjøringen på Larseng, hvor fylkesvei 858 fra Malangshalvøya fortsetter nordover mot Tromsø. Fra Larseng går veien mot vest og passerer Rystraumen og utfartsstedet Hella. Ved Vollbukta ligger bygda Straumsbukta. Veien fortsetter utover langs Straumsfjorden (som etter hvert går over i Malangen), og passerer bygdene Mjelde og Bakkejord, foruten flere mindre grender. Her finner vi også gården Greipstad, som har vært bosatt siden vikingtiden. Veien (og fjorden) snur heretter mot nordvest, passerer bygda Buvik, og går over Brensholmeidet mellom Torsnesaksla og Kvitfjell. På nordsida av eidet går veien først over de flate Brensholmmyran, før den ender ved krysset med fylkesvei 862 på Brensholmen.
Frem til 2019 hadde veien betegnelsen fylkesvei 54.
Martin Fourcade

Karrière

Martin Fourcade debuterte i verdenscupen sesongen 2007/08 i Holmenkollen. Under VM 2009 gikk han for det franske laget som kom på fjerdeplass. Han tok sølv på fellesstart under OL 2010. Han vant jaktstarten under VM i skiskyting 2011 i Khanty-Mansijsk og sprinten, jaktstarten og fellesstarten under VM i skiskyting 2012 i Ruhpolding. I 2011 tok han også sølvmedalje på 10 km sprint og var med på Frankrikes lag som tok bronsemedalje på mixed stafett. I 2012 gikk han på det franske laget som tok stafettsølv. Han vant verdenscupen sammenlagt sesongen 2011/2012.
I VM i skiskyting 2013 i Nové Město vant Fourcade først tre strake sølvmedaljer, på mix-stafett, sprint og jaktstart, i alle de tre øvelsene med Emil Hegle Svendsen øverst på seierspallen. Fourcade vant senere normaldistansen 20 km. Han vant også verdenscupen sammenlagt sesongen 2012/13.
I OL 2014 i Sotsji ble Fourcade nummer seks på sprinten og han vant gull både på jaktstarten og på normaldistansen. Han vant verdenscupen sammenlagt sesongen 2013/14, og sikret seg dermed sammenlagtseieren for tredje sesong på rad.
I VM i skiskyting 2015 i Kontiolax tok Fourcade gull på normaldistansen. Han vant verdenscupen sammenlagt sesongen 2014/15 og sikret seg som første mannlige skiskytter sammenlagtseieren for fjerde sesong på rad.
I VM i skiskyting 2016 i Holmenkollen tok Fourcade fire gull og én sølv. Han vant verdenscupen sammenlagt sesongen 2015/16 og sikret seg dermed sammenlagtseieren for femte sesong på rad.
I VM i skiskyting 2017 i Hochfilzen tok Fourcade ett gull, to sølv og to bronse. Han vant verdenscupen sammenlagt for sjette sesong på rad etter å ha vunnet 14 renn. Det er det største antall verdenscuprenn en skiskytter har vunnet i løpet av en sesong. Ole Einar Bjørndalen hadde den gamle rekorden med tolv seire.
Etter vinter-OL i 2018, der han tok tre gullmedaljer, ble Fourcade forfremmet til offiser av Æreslegionen.
Sony Open in Hawaii

Sony Open in Hawaii er en golfturnering på PGA-touren. Den spilles årlig i januar på Waialae Country Club i Honolulu på Hawaii. Banen er 6456 meter lang (7060 yards), og har par 70. Det nåværende navnet fikk turneringen i 1999. Tidligere har den hett Hawaiian Open (1928–1990), United Hawaiian Open (1991), United Airlines Hawaiian Open (1992–1998).
Viggo Hansteen

Mellomkrigstiden

Som student var han med i etableringen av Mot Dag. Da samarbeidet mellom Mot Dag og Norges Kommunistiske Parti opphørte i 1929 ble han værende i NKP.  Han ble høyesterettsadvokat i 1933 og juridisk konsulent for LO fra 1936.

Okkupasjonstiden

Etter den tyske okkupasjonen ble LOs lovlig valgte leder Konrad Nordahl avsatt og Jens Tangen innsatt som ny leder. Hansteen medvirket sterkt til å avverge Nasjonal Samlings forsøk på å vinne kontroll over LO.
I september 1941 utbrøt det en spontan streik blant arbeidere i Oslo, kjent som melkestreiken. Streiken ble utløst ved at matforsyningene under den tyske okkupasjonen ble stadig dårligere, og da melk til arbeidsplassene uteble mandag 8. september 1941 gikk arbeiderne ved flere bedrifter spontant hjem.
Dagen etter, 9. september, streiket om lag 25 000 arbeidere i Oslo. Om lag en måned før streiken hadde den tyske administratoren i Norge, rikskommissær Josef Terboven, kunngjort at streik ville føre til unntakstilstand og standrett.
Da streiken var et faktum slo de tyske okkupasjonsmyndighetene raskt til. Josef Terboven holdt sitt ord og erklærte unntakstilstand i Oslo og Aker. De arresterte Hansteen og klubbformann Rolf Wickstrøm.
Hansteen ble sammen med Wickstrøm henrettet den 10. september 1941 under unntakstilstanden som fulgte melkestreiken. Henrettelse ble ledet av Oscar Hans.
På retterstedet, Oslo Østre skytterlags bane på Årvoll i Oslo, ble det i 1948 reist en minnebauta i granitt med bronserelieffer. Bautaen er utført av Nic Schiøll. Den har følgende inskripsjon: «Viggo Hansteen, Rolf Wickstrøm. De første offer i Norges frihetskamp 1940–45. Skutt av tyskerne 10. september 1941». Viggo Hansteen er også minnet ved at en parsell av Ring 3, Store ringvei rundt Oslo, fra Smestadkrysset til Slemdalsveien bærer hans navn.
Hansteens enke Kirsten Hansteen ble i Einar Gerhardsens samlingsregjering i 1945 Norges første kvinnelige statsråd.
Hansteen og Rolf Wickstrøm er gravlagt på Vår Frelsers gravlund. Hans oldefar var Christopher Hansteen, hans onkel var Kristofer Hansteen, grandtanten var Aasta Hansteen, og selv var han svoger til Karl Evang.
Viggo Hansteen og Rolf Wickstrøm har også fått to parallelle gater i Lillestrøm oppkalt etter seg.
Diablo: Hellfire

Diablo: Hellfire er utvidelsespakke eller påbyggningspakke som Sierra On-Line (nå kjent som Sierra Entertainment) produserte for videospillet Diablo. Det ble utgitt i 1997 og ble utviklet av Synergistic Software, et datterselskap til Sierra. Hellfire var den eneste autoriserte utvidelsespakken for Diablo. Hellfire ble ikke laget av Blizzard som laget Diablo. Utvidelsen besto av flere magier, monstre og utstyr. I tillegg til de tre klassene som var i Diablo introduserte Hellfire en ny klasse, «Munken». Ekspansjonen ble ikke gitt ut i Europa og er svært vanskelig å få tak i dag.
Den transteoretiske modellen

Den transteoretiske modellen er en stadiemodell for endring av atferd. Modellen analyserer stadiene og de mentale prosessene som mennesker gjennomgår når de ønsker å endre en atferd, og foreslår ulike mål for behandling og helseintervensjoner for hvert av de 5 stadiene. Modellen ble utviklet av psykologene James Prochaska og Carlo DiClemento på 1980-tallet, og ble opprinnelige utviklet for behandling av avhengighetsatferd, som røyking, alkoholmisbruk, rusmisbruk etc. Modellen brukes i dag også for å modifisere andre helseatferder som trening og mammografi.

Bruk av den transteoretiske modellen i praksis

Forskning viser at personer beveger seg frem og tilbake mellom de ulike stadiene når de prøver å endre helseatferden. Dette bør da også tas hensyn til ved utforming av helseintervensjoner. Mange må prøve gjentatte ganger før de når målet. Den transteoretiske modellen kalles derfor gjerne ”spiralmodell” fordi stadiene ikke alltid følges lineært, men da heller i sykluser. Samtidig vil tilbakefall føre til at man rykker tilbake til tidligere stadier. Dette gjør dessuten at modellen virker mer realistisk, da det ikke er naturlig at atferdsendring foregår problemfritt. 
Ulike helseintervensjoner må iverksettes på de ulike stadiene, slik at tiltakene tilpasses de enkelte individene og deres motivasjonsnivå. For eksempel vil terapi være mer effektivt på forberedelses- og handlingsstadiet, mens helsefremming, for eksempel gjennom massemedia, vil være mer hensiktsmessig på prekontemplerings- og kontempleringsstadiet.

Den transteoretiske modellen og røykeslutt

Den transteoretiske modellen er mye brukt til utforming av røykesluttprogrammer. Blant annet har det vært fokusert på å utforme helseintervensjoner som flytter mennesker fra prekontempleringsstadiet til kontempleringsstadiet når det gjelder holdninger til røyking, ved å fokusere på de negative helsekonsekvensene ved røyking og de negative holdningene folk har mot røyking. For å flytte folk fra kontempleringsfasen til handlingsfasen kreves det at røykeren utvikler et program for hvordan han/hun skal slutte, i tillegg til at personen må ha en klar oppfatning av hvilke vanskeligheter som forbindes med røykeslutt. Det tar typisk tre til fem sykluser gjennom handlingsstadiet før røykere klarer å slutte.
Det finnes imidlertid ikke konsistent empirisk belegg for at røykesluttintervensjoner, dannet på bakgrunn av den transteoretiske modellen, er effektive.
Golf under Sentralamerikanske og karibiske leker 1950

Golf under Sentralamerikanske og karibiske leker 1950. Golf var en av flere sporter i de sjette sentralamerikanske og karibiske leker som ble arrangert i Guatemala by i Guatemala i perioden 16. mars til 5. april 1950. Det var fjerde gangen som golf var med i de sentralamerikanske og karibiske leker. De var individuelle- og parkonkurranser for menn.
Pitești Gavana kraftverk

Pitești Gavana kraftverk er et varmekraftverk ved Pitești i Romania. Det har en installert produksjonskapasitet på 562 MW, fordelt på én dampturbin og åtte kokere for fjernvarme. Brenseltypen er kull og naturgass. Det utvinnes kun 6 MW elektrisitet, hovedvirksomheten er produksjonen av 556 MW fjernvarme. Anlegget ble utbygd 1963–1980.
Henrik Christiansen (svømmer)

Karriere

Under Langbane-VM 2015 tok Christiansen femteplass på 800 meter fri med tiden 7.45,66 og satte ny norsk rekord. Han satte samme år norsk rekord på 400 meter fri under Kortbane-EM 2015 i Israel og tok fjerdeplass. Den nye rekorden lyder på 3.40,32. Han satte i samme mesterskap norsk og nordisk rekord på 1500 meter fri på 14.23,60 og tok bronsemedalje.
Christiansen tok EM-sølv på 400 meter fri under Langbane-EM 2016. Året etter tok han to bronsemedaljer under Kortbane-EM 2017 i København. Først på 400 meter fri og deretter 1500 meter fri to dager senere.
Under Langbane-EM 2018 tok han sølv på 400 meter fri. Christiansen avsluttet året med bronsemedalje på 1500 meter fri under Kortbane-VM 2018 i kinesiske Hangzhou med tiden 14.19,39, som også er norsk og nordisk rekord.
Yuzhong (Lanzhou)

Yuzhong (kinesisk: 榆中县; pinyin: Yúzhōng Xiàn) er et fylke i provinsen Gansu i Folkerepublikken Kina. Det ligger i byprefekturet Lanzhou.
I 1999 var folketallet på 423 336 innbyggere.

Kulturminner

De såkalte Lanzhous tretten graver fra Ming-dynastiets tid (Ming su wang mu, 明肃王墓) ble i 2006 tilføyd på Folkerepublikken Kinas liste over kulturminner.

Samferdsel

Kinas riksvei 312 løper gjennom området. Den fører fra Shanghai og ender ipå grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Rosa trøye (Giro d'Italia)

Maglia rosa (italiensk for «rosa trøye») blir premiert til sammenlagtlederen (General Classification) av Giro d'Italia. Sammenlagtlederen er rytteren som har den raskeste tiden når resultatene fra alle etappene blir lagt sammen. Den som leder sammenlagt etter den siste etappen blir kåret til vinner av Giro d'Italia. Trøya tilsvarer maillot jaune i Tour de France og Jersey rojo i Vuelta a España.
Den rosa fargen ble valgt som en hyllest til rittets grunnlegger, avisen La Gazzetta dello Sport, som er kjent for det lyserosa papiret avisen er trykket på.
Subdigitals

Subdigitals er et fiktivt band fra TV-serien Code Lyoko. I de første sesongene har de også vært kjent som Subsonics. De har også gitt ut et album som heter «Code Lyoko featuring Subdigital».
I dette bandet spiller Nico (gitar), Chris (trommer) og Ben (bass). Chris er dessuten nevøen til Jim Morales, gymlæreren på Kadic.

Subsonics-melodien

Meldodien som ofte går igjen i tidligere sesonger av Code Lyoko, er den eneste som man virkelig hører av Subdigitals. Faktisk er den melodien grunlaget til sangen Break Away.

CD: Code Lyoko featuring Subdigitals

Dette var deres første album. Det ble produsert av Caroline Records og Moonscoop i 2007. Den inneholder 12 sanger og en video som bonusmateriale.
Khabar Agency

Eierskap

Khabar Agency ble omgjort til et åpent aksjeselskap i 1997, men selskapets nøyaktige eierstruktur er ikke helt klar. Darïğa Nazarbajeva, datteren til Kasakhstans president Nursultan Nazarbajev, grunnla og kontrollerte selskapet, men gikk offisielt av som direktør i 2004. Tross dette har hun likevel tette bånd til Khabar, og mannen hennes, Rakhat Alijev, bekreftet senere at ekteparet fremdeles har en større aksjepost i Khabar og flere andre medieselskaper. Han avviste likevel at de kontrollerte selskapet.
I 2006 kunngjorde landets kulturminister at regjeringen ønsket å få full kontroll over aksjeselskapet Khabar, som et ledd i større statlig kontroll over landets presse. Samme år fikk staten aksjemajoritet i Khabar Agency. I 2008 skal Darïğa Nazarbajeva ha solgt sin aksjeandel i Khabar, men politiske eksperter i landet tror likevel at hun fremdeles har full kontroll over selskapet.
Keiseren av Kalifornia

Keiseren av Kalifornia (tysk originaltittel: Der Kaiser von Kalifornien) er en tysk westernfilm av Luis Trenker fra 1936. Filmen handler om John Sutter (Johann Suter), eier av Sutters Mill hvor gullrushet i California startet i 1846. Filmen er basert på Trenkers roman «Der Kaiser von Kalifornien», og han både regisserte og spilte hovedrollen som John Sutter.
Filmen hadde offisiell premiere i Berlin 21. juli 1936 og fikk prisen som beste utenlandske film ved filmfestivalen i Venezia i samme år.
Varaldskogen

Varaldskogen ligger i grensetraktene mot Sverige, nordøst i postområdet til  Austmarka, i storkommunen Kongsvinger, før Vinger. Området tilhører den søndre del av Finnskogen; det var særlig i denne trakten av Vinger som innvandrerne fra Finland flyttet til.Statskog eier i dag den altoverveiende andel av grunnen. Om lag to tredjedeler av eiendommen, ca. 62 000 av rundt 90 000 dekar,  består av produktiv skog.
Av det øvrige arealet merker man seg bl.a. Særkilampi naturreservat på 4800 dekar.

Historie

Navnet er etter Varalden, (også kalt Varaldsjøen), muligens av det gammelnorske «ver»: stille, rolig.
Karakteristisk for en del geografiske navn i Finnskogen, også her, er at mange finske navn fortsatt er i bruk. Det finske navnet på Varaldskogen: Värälinmehtä.
Den første bosetteren man kjenner til, er nevnt i finnemanntallet for 1686; en skogfinne opplyste at han slo seg ned der rundt førti år tidligere. Det var i 1620- og 1640-årene at finneinvandringen var sterkest, som følge av skogfinnenes ekspansjon vestover, fra den Värmlandske finnebosetningen.
I flere århundre har Varaldskogen vært et naturlig sted for skogsdrift. I lang tid var de fleste tømmerhoggerne husmenn under private skogeiere. I 1932 kjøpte et svensk selskap Varaldskogen. Under 1950- og 1960-årene var det en omfattende, arbeidsintensiv skogsdrift. På det meste var rundt 180 sysselsatte; det innebar at de fastboende var i mindretall. Når staten tok over 1968, var mekaniseringa allerede godt i gang.
Nordvest i Varalden renner elva Sikåa ned i Møkeren. Der var det på 1700-tallet både mølle og sagbruk. Virksomheten i dette steinete, ubebodde landskapet utgjorde en tid Vingers største industriområde, med et folketall kanskje større enn Kongsvingers. I 1849 anla en svensk industriherre et spikerverk på samme sted. Her, ved Sikåa-områdets ruiner, startet Bedafors kraftverk produksjonen i 1985.

Aktiviteter

Sjutorpsrunden er en «historisk rundtur» mellom sju finnetorp i Sverige og Norge. To av disse ligger på norsk side, lengst øst på Varaldskogen. En vandring mellom disse torpene gir et godt innblikk i Finnskogens natur- og kulturlandskap slik det engang var. En liten bit av den 240 km lange Finnskogleden er sammenfallende med Sjutorpsrunden.
Sommeren 2015 ble Finnskogrunden etablert. Den østlige del av denne historiske vandreruten går gjennom Varaldskogen.
Fritidsfiske, særlig i de mange tjern, er et populært tilbud på Varaldskogen. Mye er gjort for å øke bestanden og bedre forholdene for de som kjøper fiskekort og vil prøve lykken.
Varaldskogen som forskningsområde: Fra 1979 er det blitt drevet forskning på sammenhengen mellom skogsdrift og artsmangfold. Ikke minst er hogstens påvirkning på bestanden av skogsfugl blitt studert.
Stensele forsamling

Stensele forsamling er en forsamling i Södra Lapplands kontrakt i Luleå stift og Storuman kommune. Forsamlingen ble utskilt fra Lycksele forsamling den 17. mars 1815 som et kapellag. I 1822 ble det deretter en selvstendig forsamling.
Dead by April

Bakgrunn

Uten å ha utgitt noen plater, fikk bandet en radio-hit med låten «Falling Behind». I 2008 mottok bandet to priser, både for beste nykommer på Svensk Metal Awards og Bandit Rock Awards.

Debutalbumet

Deres første singel, «Losing You», ble gitt ut 6. mars 2009 på deres MySpace-side. Sangen ga bandet oppmerksomhet da den var bakgrunnsmusikk til TV-programmet Ekspedisjon Robinson i 2009. Den 13. mai 2009 ga bandet ut sitt debutalbum Dead by April på Universal. Albumet inneholder 13 låter hvorav elleve er restaurerte demo-låter, mens to er helt nye. Albumet ble utgitt i Storbritannia 3. august 2009 på Spinefarm. I juli 2009 var bandet på turné i Storbritannia med Skindred, og ga ut singelen «Angels of Clarity». Bandet har også annonsert en ny singel beregnet på det svenske markedet, «What Can I Say».
Aspire Tower

Aspire Tower, også kjent som Torch Tower, er en skyskraper i idrettskomplekset Aspire Zone i Qatars hovedstad Doha. Den er 300 meter høy, og har 36 etasjer. Den er per 2013 Qatars høyeste bygning. Den inneholder kontorer og et hotell, og har også en treetasjes roterende restaurant, en utsiktsplattform, et idrettsmuseum og et treningssenter. Bygginga av skyskraperen starta i 2005, og den åpna i 2007. Den uåpna bygninga var midtpunkt under Asialekene 2006, og lekenes ild var på toppen av bygninga. Bygninga i seg selv er forma som en flamme. Fasaden er i rustfritt stål og kan lyses opp av lysdioder.
Nigidius laevicollis

Utseende

En nokså liten (12 - 22 millimeter), avlang, flat, mørkt rødbrun hjortebille. Denne gruppen har ikke svært forstørrede kjever hos hannene, derimot har kjevene en krokformet lobe ("øre") ved roten. Pronotum er rektangulært, bredere enn langt. Dekkvingene har tydelige punktrekker.

Utbredelse

Arten lever på Filippinene.
Fylkesvei 328 (Hedmark)

Fylkesvei 328 (Fv328) i Hedmark går mellom Stangnes og Ingelsrud i Eidskog kommune. Veien er 3,3 km lang.
2019 ble veien del av fylkesvei 1964.
Gyssestad

Gyssestad er en tidligere gård i Bærum. Gyssestad er trolig ryddet i eldre jernalder og er omtalt i skriftlige kilder fra omkring 1400. Navnet kommer av Gysir (bukta nedenfor), eller gjøsa (å velle fram, blusse opp). Mesteparten av gården tilhørte Asker kirke og Oslo bispestol. Resten av gården tilhørte først Nesøygodset, senere Knut Frantzen (1663), Jakob Didriksen og Anna Krefting på Bærums Verk (fra 1682).
Hovedbygningen er fra 1868. Den ble opprinnelig oppført i sveitserstil av legen Christian August Egeberg (1809–1874), men senere eier Eivind Blehr bygget den om til ren empirestil i 1924. Bærum kommune kjøpte gården i 1952. I de senere årene har gården vært benyttet til kommunal rådgivningstjeneste i psykisk helsetjeneste for barn, men er i dag helt nedbygd.
Kalkrester og slagg på stranden ved Slependbukta er spor etter en kalkovn.
Norsk Oversetterforening

Norsk Oversetterforening (forkortet NO), er en forening for norske oversettere av skjønnlitteratur. Foreningen ble stiftet i 1948 for å heve kvaliteten på norske oversettelser og ivareta de litterære oversetternes faglige og økonomiske interesser. I 2019 har foreningen i overkant av 330 medlemmer, som tilsammen oversetter fra 52 språk. 17 medlemmer oversetter fra norsk til 14 ulike språk. Foreningen har som formål å samle norske skjønnlitterære oversettere, arbeide for å høyne kvaliteten på norske oversettelser, ivareta medlemmenes faglige og økonomiske fellesinteresser samt bistå og gi råd til enkeltmedlemmer. 
Foreningen fremforhandler avtaler om honorar og rettighetsoverdragelse med blant annet Den norske Forleggerforening, Norsk Teater- og Orkesterforening, De norske Bokklubbene og NRK. 
NO er medlem av følgende internasjonale organer: NORNE (Nordisk nettverk av oversetterforeninger), NFOR (Nordisk Forfatter- og oversetterråd), CEATL (Conseil européenne des associations de traducteurs littéraires), FIT (International Federation of Translators), BWC (Baltic Writers' Council) og IAF (International Authors Forum).
Íslendings þáttr óráðga

Íslendings þáttr óráðga («Tåtten om den ubesluttsomme islendingen») er en tått, en kort islendingesaga fra 1200-tallet. Historien foregår i Norge på Harald Hardrådes regjeringstid (1046-1066) og handler «om en islænding, der forsøger at afpresse en nordmand». Tåtten tilsvarer et avsnitt fra Harald Hardrådes saga, slik denne er kjent fra Heimskringla.
Hemnes gamle kirkegård

Hemnes gamle kirkegård er det gamle kirkestedet i Søndre Høland, omtrent halvannen kilometer nordvest for dagens Søndre Høland kirke med kirkegård.
Det har stått to kirker på stedet. Den første var viet til Olav den hellige og ble innviet den 22. januar (ukjent år). Ikke mye synes kjent om denne kirkens beskaffenhet. Kirken er første gang omtalt i 1344.
Omkring 1620 ble middelalderkirken erstattet med en tømret kirke, en langkirke med vesttårn. Opprinnelig hadde kirken våpenhus i tårnfoten, men på slutten av 1600-tallet fikk den nytt våpenhus vest for tårnet. Tårnrommet ble tilsynelatende inkorporert i selve kirkerommet. Det ble oppført sakristi på nordsiden av koret i 1666. På 1700-tallet ble øvre del av vesttårnet revet, og kirken fikk takrytter på skipet, der klokkene ble installert. Det forelå på et tidspunkt planer om å utvide til korskirke, men disse ble ikke gjennomført. Kirken ble revet da dagens kirke stod klar i 1866.
Døpefonten er overført til dagens kirke. Prekestolen ble solgt i 1866 til en lokal gårdbruker. For øvrig synes inventaret å ha gått tapt.
Terrenget ved den gamle kirkegården er relativt flatt og bevokst med løvtrær. Kirkegården blir holdt i hevd. Enkelte gamle gravminner finnes fortsatt på stedet. Blant disse er et minnesmerke over eidsvollsmannen Christian Christensen Kollerud, som var fra Høland og representerte Akershus amt. Et annet minnesmerke er over Hølands første ordfører, Jacob Christopher Offen Østbye.